**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO** „**Dėl PRITARIMO DALYVAUTI PROJEKTE „MĖLYNOSIOS EKONOMIKOS startuolių laboratorija“ PARTNERIO TEISĖMIS“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti projekte „Mėlynosios ekonomikos startuolių laboratorija “ („BLUE growth Initiative LABS (Blue iLabs))“ partnerio teisėmis pagal Europos Ekonominės Erdvės ir Norvegijos finansinio mechanizmo Regioninio bendradarbiavimo fondo projektų finansavimo tvarkos aprašą, prioritetą „Inovacijos, tyrimai, švietimas ir konkurencingumas“ finansinei paramai gauti.

Projekto paraiškos pateikimo terminas yra iki 2018 m. liepos 1 d.

Preliminarūs Projekto partneriai – Burgo miesto savivaldybė (Bulgarija), Ščesino miesto savivaldybė (Lenkija), Vloro miesto savivaldybė (Albanija), Matozinjoso miesto savivaldybė (Portugalija) ir Pireus miesto savivaldybė (Graikija).

Projekto tikslas – išvystyti platų, Projekto partnerių teritoriją apimantį inkubatorių tinklą (toliau – LABS), kuris startuoliams siūlytų standartizuotas ir aukštos kokybės paslaugas verslo idėjų išvystymo į paslaugas ar produktus mėlynosios ekonomikos kryptyse, tuo pačiu skatinant vidinį startuolių bendradarbiavimą bei jų idėjų viešinimą, siekiant pritraukti investuotojus.

Projekto uždaviniai:

– skatinti novatoriškas verslo idėjas mėlynosios ekonomikos kryptyse, pagreitinant žinių perdavimą regionams;

- įgyvendinti inovatyvias, produktyvias ir technologines įmonių idėjas, pasitelkiant LABS startuolius;

- stiprinti mokslinių tyrimų ir švietimo institucijų bei vietos verslo bendradarbiavimą;

- tobulinti žinias, kompetencijas bei praktinius įgūdžius, vystant mėlynosios ekonomikos kryptis;

- sukurti naujas darbo vietas;

- stiprinti vietos verslo ir inovacijų ekosistemų gebėjimus ir nuolat juos vystyti.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto vizija, atsižvelgiant į Klaipėdos miesto savivaldybės tarybos 2018 m. balandžio 26 d. sprendimu T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ patvirtintą dokumentą „Klaipėda 2030: ekonominės plėtros strategija ir įgyvendinimo veiksmų planas“ (toliau – Dokumentas), tapti mėlynosios ekonomikos ir sparčių sprendimų miestu. Dokumente įvardintos miesto ekonominio augimo sritys ir prioritetinės kryptys, kurios glaudžiai siejasi su numatomomis Projekte įgyvendinti veiklomis ir leistų kryptingai prisidėti prie Dokumente įvardintų strateginių tikslų įgyvendinimo.

Vienas iš pagrindinių Projekto iššūkių yra užtikrinti, kad jauni startuoliai, dirbantys mėlynosios ekonomikos srityje, gautų pagalbą verslo pradžioje, siektų asmeninės karjeros ir taip didintų savo verslumo lygį. Numatomas projekto rezultatas – parengtas modelis / mokymo programa, kuri jauniems verslininkams / startuoliams, turintiems inovatyvią verslo idėją mėlynosios ekonomikos srityje, padėtų paversti paslauga ar produktu. Projektu siekiama suburti kritinį mėlynosios ekonomikos startuolių skaičių bendradarbiavimui bei investuotojų pritraukimui.

**3. Kokių rezultatų laukiama.**

Pritarus sprendimo projektui, kartu su Projekto partneriais bus rengiama Projekto paraiška, siekiant mažinti ekonomikos tvarumo poveikį diegiant inovatyvias verslumo skatinimo priemones mėlynosios ekonomikos augimo skatinimui. Įvertinus, kad kaip ir daugelyje kitų Europos regionų, pakrančių regionai susiduria su problemomis nedarbo, švietimo, socialinės atskirties ir aplinkosaugos srityse, Projektas skatins poreikį įvairinti ekonomiką remiant inovacijas visais lygmenimis, sudarant palankią verslo aplinką, tuo pat metu sprendžiant užimtumo, švietimo ir socialinius klausimus, kad būtų išvengta regionų išsiskyrimo ir ekonomikos nuosmukio. Vertinant, kad pagrindinis pakrančių regionų iššūkis yra jų gamybos sistemos pertvarkymas ir įvairinimas, stipresnių ryšių tarp vietos ir pasaulio ekonomikos kūrimo ir patrauklumo kvalifikuotam ir aktyviam darbui, išnaudojant jų paveldėtus išteklius, Projekto įgyvendinimo laikotarpiu, vykdant numatytas Projekto veiklas yra siekiama užtikrinti, kad jauni pradedantys darbuotojai mėlynosios ekonomikos srityje vystytų savo karjerą nuo pradžių jiems suteikiant patyrusių verslo atstovų mentorių konsultacijas. Projektas suteiks tvirtą pagrindą jauniems verslininkams, turintiems novatorišką verslo idėją paversti ją paslauga ar produktais ir sudarys sąlygas įmonių, veikiančių mėlynosios ekonomikos sektoriuje steigimo pradžią, taip skatinant sąveiką tarp verslo, viešojo bei švietimo sektorių ir pritraukiant investuotojus.

Numatomos šios pagrindinės Projekto veiklos:

- mokymo programos mentoriams, dirbantiems su startuoliais, sukūrimas;

- mokymo programos startuoliams, dirbantiemsm Mėlynosios ekonomikos srityje, parengimas;

- mentorių konkurso organizavimas;

- pilotinio inkubatoriaus organizavimas ir įgyvendinimas Pireus (Graikija) mieste;

- mėlynosios ekonomikos inkubatorių įsteigimas Projekto partnerių mieste;

- inovatyvių verslo idėjų Projekto partnerių miestuose konkurso organizavimas ir atrinkimas;

- inkubatorių veikla (2 metais);

- investuotojų savaitės organizavimas.

**Klaipėdos miesto savivaldybės tarybai** pritarus dalyvavimui Projekte partnerio teisėmis bei laimėjus paraiškų konkursą, Klaipėdos miesto savivaldybė prisidėtų prie Klaipėdos miesto strateginių tikslų siekimo sudarant palankesnes sąlygas verslo vystymui mėlynosios ekonomikos sektoriuje. Bus sukurtas standartizuotas pradinis paketas / mokymo programa, skirta konsultacijoms, kuriomis jaunieji verslininkai galės pasinaudoti veiklos pradžioje, anglų ir kitomis partnerių kalbomis, organizuojami verslo susitikimai tarp šalių partnerių siekiant dalintis gerąją patirtimi ir sukuriant mėlynosios ekonomikos sektoriaus vystymo tvarumo planą, kuriuo remiantis būtų numatytas Projekto veiklų tęstinumas tarp verslo atstovų ir viešojo sektoriaus, bei suinteresuotų verslo startuolių.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Tiksli bendra Projekto vertė bus paskaičiuota parengus paraišką, nes tai priklauso nuo įsitraukusių partnerių skaičiaus. Maksimali galima vieno Projekto partnerio finansavimo suma – 250.000,00 Eur (maksimali galima bendra Projekto vertė – 1.000.000,00 Eur). Didžiausias galimas finansavimo intensyvumas yra 85 proc. nuo visos tinkamų finansuoti išlaidų sumos. Visi partneriai padengia iki 15 %Projekto tinkamų išlaidų, vadovaujantis šalies bendrojo vidaus produkto vienam gyventojui kiekvienoje partnerio šalyje dydžiui.

**6. Lėšų poreikis sprendimo įgyvendinimui.**

Lėšos Projektui įgyvendinti bus planuojamos 2019-2020 Klaipėdos miesto savivaldybės biudžete, patvirtinus galimybę dalyvauti Projekte ir pateikus Projekto paraišką, kai bus nustatytos tikslios reikalingos Projekto lėšos.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Priėmus siūlomą Savivaldybės tarybos sprendimo projektą ir pateikus Projekto paraišką bei gavus finansavimą būtų skatinamos novatoriškas verslo idėjas, susijusios su mėlynosios ekonomikos kryptimis, atsižvelgiant į aplinkos, socialinius ir ekonominius aspektus. Projektas skatins Dokumente numatytų strateginių tikslų įgyvendinimą ir formuos palankias sąlygas LABS tinklo plėtrai.

Neigiamos pasekmės arba rizika – jei projekto administravimas būtų vykdomas netinkamai ar aplaidžiai, tai būtų grėsmė nesusigrąžinti 85 % išlaidų.

|  |  |
| --- | --- |
| Tarptautinių ryšių ir ekonominės plėtros skyriaus vedėja | Jurgita Činauskaitė - Cetiner |